ધડકતા હૃદયે હર્ષવદને ટીવી ઑન કર્યું. ‘એવરેસ્ટ એક્સપિરિયન્સ’ માટે ગયેલી કાઠમંડુની એક પ્રાઇવેટ કંપનીના તૂટી પડેલા પ્લેનનો કાટમાળ અને અકસ્માતમાં મૃત્યુ પામેલી ફ્લાઇટમાં સવાર ૧૯ વ્યક્તિઓનાં નામો ટીવી-સ્ક્રીન પર ફ્લૅશ થતાં હતાં : બે ગુજરાતી પૅસેન્જર્સ પંકજ મહેતા અને છાયા મહેતાનાં નામ વાંચીને હર્ષવદનનું હૃદય ધબકારા ચૂકી ગયું. તેનો નાનો ભાઈ મૃત્યુ પામેલા લોકોના લિસ્ટમાં હતો. તેમનાં નામો વાંચ્યા છતાં તેના મને દલીલ કરી કે ‘આમાં કયાં ડૉ. પંકજ મહેતા અને ડૉ. છાયા મહેતા છે? એ નામ ધરાવતા તો ઘણા લોકો હોય. આ આપણાં પંકજ-છાયા નહીં હોય! હજી શનિવારે સાંજે જ તો પંકજ સાથે વાત થઈ હતી, પણ તેણે કંઈ કહ્યું નહોતું કે એ લોકો રવિવારે એવરેસ્ટ જોવા જવાના છે!’